**ЗАКОН**

**О СТРАНИМ УЛАГАЊИМА**

Члан 1.

Овим законом уређују се права, обавезе и статус страних улагача, облици страних улагања, органи надлежни за одобрење страних улагања, рад Савјета за стране инвеститоре Републике Српске и промоција и привлачење страних улагања у Републику Српску.

Члан 2.

Поједини појмови кориштени у овом закону имају сљедеће значење:

1) страни улагач је физичко лице које нема стални боравак у Босни и Херцеговини (у даљем тексту: БиХ) и нема своје главно мјесто пословања у БиХ или правно лице основано у складу са страним законом и које има своју регистровану канцеларију, централну управу или главно мјесто пословања у некој страној земљи,

2) страно улагање је улагање страног улагача у новоосновани пословни субјекaт или улагање у постојећи пословни субјекaт, које може бити у новцу, стварима и правима,

3) резидент БиХ је физичко лице које има пребивалиште или боравиште у БиХ и које је запослено или самостално ради или има свој центар економског интереса у БиХ, или неко правно лице основано по законима БиХ или ентитета или Брчко Дистрикта БиХ и које има регистровано сједиште, централну управу или главно мјесто пословања у БиХ,

4) улог је власнички интерес који неки улагач посједује у неком пословном субјекту,

5) слободно конвертибилна валута је свака валута коју тако одреди Међународни монетарни фонд,

6) медијски послови су послови емитовања радијског програма и емитовања телевизијског програма путем земаљске радио-дифузије,

7) пословни субјекат је било које домаће привредно друштво или установа у коју је страни улагач извршио директно страно улагање, укључујући и проширење дијела или цјелине домаћег привредног друштва или установе.

Члан 3.

Облици страних улагања у складу са овим законом су:

1) оснивање пословног субјекта у потпуној својини страног улагача,

2) оснивање пословног субјекта у заједничкој својини домаћег и страног улагача,

3) улагање у постојећи пословни субјекат,

4) посебни облици улагања.

Члан 4.

У складу са законима Републике Српске и БиХ, страни улагачи имају иста права и обавезе као и домаћи улагачи, а то подразумијева да се неће вршити дискриминација страних улагача по било ком основу, а нарочито не по основу држављанства, мјеста боравка, вјерске припадности или државе поријекла улагања.

Члан 5.

Страни улагач може основати пословни субјекат у Републици Српској под истим условима који важе за домаће улагаче, а у складу са одредбама закона којим се уређују привредна друштва, као и другим позитивним законским прописима, уколико овим законом није другачије одређено.

Члан 6.

(1) Страни улагач има право да инвестира и реинвестира добит из таквих улагања у било који сектор привредних и непривредних дјелатности у Републици Српској, и то у истом облику и под истим условима прописаним законима Републике Српске и БиХ за домаће улагаче (резиденте БиХ).

(2) Изузетно од става 1. овог члана, страни улог у основном капиталу пословног субјекта који се бави производњом оружја, муниције, експлозива за војну употребу и војне опреме и медијским пословима (у даљем тексту: Сектори који подлијежу рестрикцији) не може прећи 49% основног капитала у том пословном субјекту.

(3) Уколико постоји посебно оправдан интерес, Влада Републике Српске (у даљем тексту: Влада) може донијети одлуку да улог страног улагача код одређених пословних субјеката из става 2. овог члана не подлијеже рестрикцији, уколико је то допуштено прописима којима су уређене те области.

Члан 7.

Пословни субјекат у својини страног улагача има иста права, обавезе и одговорности као пословни субјекат који је у потпуној својини домаћих правних или физичких лица.

Члан 8.

Страни улагач може стицати право својине на непокретностима у складу са прописима о стварним правима.

Члан 9.

(1) Страни улагач има право да у сврху улагања отвори рачун на подручју Републике Српске, у било којој комерцијалној банци, у домаћој или било којој другој слободној конвертибилној валути.

(2) Страни улагач има право конвертовати домаћу валуту у било коју слободну конвертибилну валуту за плаћања која су у вези са његовим улагањем.

(3) Страни улагач има право да врши трансфер средстава која настану као резултат његовог улагања у Републику Српску, без ограничења, у свакој слободној конвертибилној валути, а посебно:

1) добит од улагања остварену у облику профита, дивиденди, камата и других сродних права,

2) средства која улагачи стекну након ликвидације својих улагања у Републику Српску или од продаје имовине, односно својинских права,

3) надокнаду по основу експропријације или других мјера које имају сличне посљедице.

(4) Трансакције из става 3. овог члана обављају се путем комерцијалних банака по испуњењу свих пореских и других законом прописаних обавеза по основу јавних прихода у Републици Српској.

Члан 10.

Страни улагач има право да без ограничавања запошљава раднике из иностранства, уколико није другачије одређено посебним прописима којим се уређују области рада и запошљавања страних лица, уколико таквих радника нема на домаћем тржишту рада.

Члан 11.

(1) Јамчи се страном улагачу да његова улагања неће бити експроприсана или подвргнута мјерама са сличним посљедицама, осим у изузетним случајевима, када је то у јавном интересу и у складу са законима и другим прописима.

(2) Страни улагач има право на примјерену, брзу и одговарајућу надокнаду, којом може слободно располагати за било какву штету која је посљедица експропријације или других мјера које имају сличне посљедице.

(3) Право из става 2. овог члана не искључује право страног улагача на подношење жалбе против одлуке о експропријацији или мјери сличног дејства у редовном поступку.

Члан 12.

(1) Страно улагање је изузето од плаћања царина и царинских обавеза у складу са одредбама закона којим се уређује царинска политика у БиХ.

(2) Страно улагање може бити ослобођено плаћања пореских обавеза у складу са одредбама закона којим се уређује пореска политика у Републици Српској, примјењујући начела једнаког третмана страних и домаћих улагача и подстицања улагања путем стимулативне пореске политике.

(3) Страни улагач води пословне књиге и сачињава финансијске извјештаје у складу са међународно прихваћеним рачуноводственим и ревизорским стандардима и начелима, који су истовремено и дио законодавства Републике Српске.

Члан 13.

(1) Поступак регистрације страног улагања врши се у складу са прописом којим се уређује поступак регистрације пословних субјеката у Републици Српској.

(2) Агенција за посредничке, информатичке и финансијске услуге је обавезна да по службеној дужности, најмање једном у три мјесеца, достави Министарству за економске односе и регионалну сарадњу (у даљем тексту: Министарство) податке о регистрованим пословним субјектима са елементом страног улагања.

(3) Подаци из става 2. овог члана односе се на назив страног улагача, земљу оснивача, дјелатност и висину уговореног (уписаног) основног капитала.

(4) Влада или орган којег она овласти могу објављивати опште податке о страним улагањима, при чему се поштују легитимни интереси пословних субјеката и обезбјеђује да њихове пословне тајне не буду објављене.

Члан 14.

1. Страна улагања у пословне субјекте који спадају у Секторе који подлијежу рестрикцијама одобрава Влада, на приједлог надлежних министарстава.
2. За страна улагања у пословне субјекте који се баве производњом оружја, муниције, експолозива за војну употребу и војне опреме надлежни су Министарство трговине и туризма и Министарство индустрије, енергетике и рударства, а за улагање у пословне субјекте који се баве медијским пословима надлежно је Министарство саобраћаја и веза, односно скупштина јединица локалне самоуправе, када је у питању улагање у области медијских послова у јединицама локалне самоуправе.

(3) За улагања у Секторе који подлијежу рестрикцији, страни улагачи су дужни да поднесу захтјев за одобравање страног улагања путем надлежног министарства из става 2. овог члана.

(4) О захтјеву из става 3. овог члана Влада доноси одлуку у року 30 дана од дана пријема уредног захтјева.

(5) Ако постоје разлози за допуну документације и одгоду доношења одлуке, надлежно министарство о томе обавјештава подносиоца захтјева у додатном року од 30 дана.

(6) Влада је обавезна донијети рјешење са образложењем и доставити га странци најкасније у року 60 дана од дана пријема уредног захтјева.

(7) Против рјешења из става 6. овог члана није допуштена жалба, али се може покренути управни спор пред надлежним судом.

Члан 15.

(1) У циљу подстицања и промоције страних улагања у Републику Српску доноси се Стратегија подстицања страних улагања у Републику Српску (у даљем тексту: Стратегија), као свеобухватан документ са циљевима, мјерама и носиоцима активности на привлачању страних улагања.

(2) Министарство, у сарадњи са другим надлежним институцијама на републичком и локалном нивоу, утврђује и припрема основне елементе за израду Стратегије.

(3) Стратегију доноси Народна скупштина Републике Српске, на приједлог Владе.

Члан 16.

Савјет за стране инвеститоре Републике Српске (у даљем тексту: Савјет) је савјетодавно тијело Владе, које је основано ради помагања и подстицања страних улагања и унапређивања укупног пословног амбијента за стране улагаче у Републику Српску, као и ради потпуније координације и сарадње институција републичког и локалног нивоа у области страних улагања.

Члан 17.

Задаци Савјета су:

1. разматрање Стратегије подстицања страних улагања у Репбулику Српску и давање смјерница током њене израде,
2. анализа пословног окружења за странa улагања и предлагање мјера и поступака ради отклањања присутних ограничавајућих фактора за стране улагаче,

3) иницирање измјена закона и подзаконских прописа којима се подстичу и олакшавају страна улагања,

4) размјена информација и успостављање потпуније сарадње између институција републичког и локалног нивоа и пословне заједнице ради стварања повољнијег пословног амбијента за страна улагања, превазилажења евентуалних потешкоћа приликом реализације постојећих улагања и промоције Републике Српске позитивном праксом страних улагања,

5) подстицање, промоција и помагање страних улагања,

6) разматрање других питања од значаја за подстицање и усмјеравање страних улагања.

Члан 18.

(1) Савјет именује Влада на приједлог: ресорних министарстава, Привредне коморе, јединица локалне самоуправе и страних улагача.

(2) За свој рад чланови Савјета не примају накнаду, а техничко-административне послове за Савјет обавља Министарство.

Члан 19.

1. Градоначелник, односно начелник општине редовно, а најмање једном годишње, доставља Министарству инвестиционе пројекте у циљу представљања инвестиционих потенцијала локалних заједница.

(2) Министарство и представништва Републике Српске у иностранству пројекте из става 1. овог члана постављаjу на својим интернет страницама, које су намијењене за промоцију страних улагања, промовишу их на инвестиционим скуповима и у директним контактима са страним инвеститорима.

Члан 20.

1. Надлежни органи јединица локалне самоуправе спроводе постинвестициону подршку кроз редовне посјете постојећим пословним субјектима, прикупљају информације о њиховом пословању, плановима развоја и евентуалним проблемима, а са циљем задржавања и проширења постојећих улагања.
2. Министарство, у сарадњи са надлежним органом јединице локалне самоуправе, спроводи постинвестициону подршку кроз заједничке посјете, путем којих се прикупљају информације о условима пословања и предлажу мјере за унапређење пословног амбијента.

(3) Министарство, најмање једном годишње, организује састанке са јединицама локалне самоуправе да би се анализирали резултати подршке из ст. 1. и 2. овог члана.

Члан 21.

(1) Пословни субјекат у својини страног улагача дужан је да градоначелнику, односно начелнику општине, у којој има регистровано сједиште, достави податке о износима реализованих страних улагања до краја марта текуће године за претходну годину.

(2) Подаци из става 1. овог члана односе се на пословно име субјекта, адресу сједишта, земљу страног улагача, матични број субјекта и износ страног улагања у стварима, правима и новцу изражен у конвертибилним маркама.

Члан 22.

Градоначелник, односно начелник општине дужан је да достави Министарству податке из члана 21. став 2. овог закона о реализованим страним улагањима на подручју своје јединице локалне самоуправе, најкасније до краја априла текуће године за претходну годину.

Члан 23.

Прикупљени подаци из члана 21. став 2. овог закона, који се односе на реализована страна улагања, користе се само у статистичке сврхе, а остали подаци могу да се користе искључиво за потребе надлежних органа јединице локалне самоуправе или Министарства и неће се објављивати.

Члан 24.

Министар за економске односе и регионалну сарадњу подноси годишњи извјештај Влади о реализацији страних улагања у Републику Српску за претходну годину, као и годишњи извјештај о резултатима извршених посјета у оквиру постинвестиционе подршке, најкасније до краја фебруара текуће године.

Члан 25.

Спорови настали у вези са страним улагањима рјешавају се пред надлежним судовима у Републици Српској, осим ако заинтересоване стране не уговоре надлежност неког другог суда или арбитраже.

Члан 26.

Права и обавезе, односно статус страног улагача по основу овог закона не могу бити укинути или поништени ступањем на снагу накнадно донесених закона и других прописа.

Члан 27.

Управни надзор над спровођењем овог закона врши Министарство.

Члан 28.

Ступањем на снагу овог закона престаје да важи Закон о страним улагањима („Службени гласник Републике Српске“, бр. 25/02, 24/04, 52/11 и 68/13).

Члан 29.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-139/18 ПРЕДСЈЕДНИК

Датум: 22. фебруар 2018. године НАРОДНЕ СКУПШТИНЕ

 ***Недељко Чубриловић***